CELEX: 32015R2010
Language: sk
Date: 2015-11-11 00:00:00
Title: Nariadenie Komisie (EÚ) 2015/2010 z 11. novembra 2015, ktorým sa mení nariadenie (ES) č. 1708/2005, ktorým sa ustanovujú podrobné pravidlá pre vykonávanie nariadenia Rady (ES) č. 2494/95, pokiaľ ide o spoločné referenčné obdobie indexu pre harmonizovaný index spotrebiteľských cien (Text s významom pre EHP)

12.11.2015   
            
            
               SK
            
            
               Úradný vestník Európskej únie
            
            
               L 295/1
            
         NARIADENIE KOMISIE (EÚ) 2015/2010
   z 11. novembra 2015,
   ktorým sa mení nariadenie (ES) č. 1708/2005, ktorým sa ustanovujú podrobné pravidlá pre vykonávanie nariadenia Rady (ES) č. 2494/95, pokiaľ ide o spoločné referenčné obdobie indexu pre harmonizovaný index spotrebiteľských cien
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien (1), a najmä na jeho článok 4 tretí odsek a článok 5 ods. 3,
   so zreteľom na stanovisko Európskej centrálnej banky (2),
   keďže:
   
               (1)
            
            
               Nariadením (ES) č. 2494/95 sa stanovujú štatistické základy potrebné na zostavovanie harmonizovaných indexov spotrebiteľských cien (HISC).
            
         
               (2)
            
            
               Nariadením Komisie (ES) č. 1708/2005 (3) sa zavádzajú spoločné pravidlá určovania referenčného obdobia HISC, ktoré sa stanovuje na 2005 = 100.
            
         
               (3)
            
            
               Z dôvodu zmien klasifikácie podindexov HISC a zosúladenia podindexov, ktoré boli prepojené s HISC po zavedení 2005 = 100, vznikla potreba zmeniť referenčné obdobie indexu. V záujme zabezpečenia porovnateľnosti a relevantnosti HISC by sa preto referenčné obdobie indexu malo zmeniť na 2015 = 100.
            
         
               (4)
            
            
               V súlade s článkom 13 nariadenia (ES) č. 2494/95 sa pri prijímaní tohto nariadenia zohľadnila nákladová účinnosť.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre Európsky štatistický systém,
            
         PRIJALA TOTO NARIADENIE:
   Článok 1
   Článok 3 nariadenia (ES) č. 1708/2005 sa nahrádza takto:
   
      „Článok 3
      Referenčné obdobie indexu
      1.   Spoločné referenčné obdobie HISC je 2015 = 100. Toto nové referenčné obdobie indexu sa od zverejnenia HISC za január 2016 používa pre úplné časové rady všetkých indexov a podindexov HISC.
      2.   Akýkoľvek ďalší podindex, ktorý sa má začleniť do HISC, sa v decembri príslušného roka prepojí na úrovni 100 indexových bodov a používa sa od januára (vrátane) nasledujúceho roka.“
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 257, 27.10.1995, s. 1.
   
      (2)  Stanovisko z 1. júna 2015 (Ú. v. EÚ C 209, 25.6.2015, s. 3).
   
      (3)  Nariadenie Komisie (ES) č. 1708/2005 z 19. októbra 2005, ktorým sa ustanovujú podrobné pravidlá pre vykonávanie nariadenia Rady (ES) č. 2494/95, pokiaľ ide o spoločné referenčné obdobie indexu pre harmonizovaný index spotrebiteľských cien, a ktorým sa mení a dopĺňa nariadenie (ES) č. 2214/96 (Ú. v. EÚ L 274, 20.10.2005, s. 9).